سعیدعلی چابوک

سعیدعلی چابوک (آنادولو تۆرکجه‌سی:Seyit Ali Çabuk) یا سعیدعلی اونباشؽ (Seyit Ali Onbaşı)، (دوغوم:۱۸۸۹ - اؤلۆم:۱۹۳۹) بیرینجی دۆنیا ساواشیندا چاناققالا جبهه‌سینده چارپیشان تۆرک عسکر.

۱۸۸۹ ایلینده بالیق‌اسیرین هاوران ایلچه‌سی چاملیک‌دا دۆنیایا گلدی. باباسی عبدالرحمان (Abdurrahman)، آناسی امینه (Emine) ایدی.

۱۹۰۹ ایلینده عثمانلی اوردوسونا قاتیلدی. بالکان ساواشیندا چارپیشدی. بیرینجی دۆنیا ساواشی باشلاماسی ایله چاناققالا جبهه‌سینده توپچو اری (عسکرلیگین ایلک درجه‌سی) اولاراق خیدمته باشلادی. ۱۸ مارس ۱۹۱۵ده موتفیق‌لر چاناققالا بوغازین گئچمک اۆچون حمله‌یه گئچدی. بو آرادا تۆرک توپلارینین یوغون آتشی و نوصرت مین گمیسی‌نین تؤکتۆگو مین‌لر بو حمله‌نی سولدوردو. آتیلان توپلارا گؤره، مرمی داشیان گؤجلر پارچالاندی. سعیدعلی بو سببدن ۲۱۵ کیلوگرم‌ آغؽرلیغیندا توپ مرمی‌لرینی بئلینده داشؽدی و توپ قونداغؽنا یئرلشدیردی. سعیدعلی ایلک ایکی آتؽش‌دا اوشن (Ocean)  گمیسینه خفیف خیسارت‌لر وئردی، اۆچۆنجو آتؽشیندا فرانسه زره‌لی گمیسی اوشنی آغیر یارالادی. آتیلان مرمی گمی‌نین سو کسیمینین بیر آز آلتیندان ایصابت ائدرک، گمی‌نین یانا یاتماسؽنا سبب اولدو، داها سونرا اوشن گمیسی، نوصرت گمی‌سی تؤکن مین‌لردن بیرینه چارپدؽ، مینه چارپمادان سونرا اوشن گمی‌سی باتدؽ.

بوسببدن کوموتان(فرمانده) سعیدعلی‌یه اون‌باشؽ‌لؽق درجه‌سی وئردی. چاناققالا ساواشؽندان بیر سۆره سونرا رسم چکمک اۆچون سعیدعلی‌‌اونباشؽ‌دان بیرده توپ مرمی‌سین گؤتۆرسۆن ایسته‌دیلر آما نه قدر چالؽشدی گؤتۆره‌مدی. سونرا سعیدعلی‌اونباشؽ «یینه ساواش چؽخسؽن، یینه گؤتۆرۆره‌م» دئدی. بوندان سونرا آنجاق رسمی تاختا بیر مرمی‌ایله چکیله‌بیلدی.

ساواشؽن سونا چاتماسؽ‌ایلا ۱۹۱۸ده کؤیۆنه دؤنن سعیدعلی، اورمانچی‌لیق و کؤمۆرچولوک ایشلرینه دوام ائتدی. ۱۹۳۴ ایلینده سوی‌آدی قاونونا گؤره «چابوک» سوی‌آدؽن آلدی. سعیداونباشی ۱۹۳۹ ایلینده سل‌خسته‌لیگی ندنی ایله وفات ائتدی.

قایناق

بؤلمه:عثمانلی ساواشلاری
بؤلمه:کیمسه‌لر